大山水庫

大山水庫（粵拼：daai6 saan1 seoi2 fu3；中國朝鮮文：大山水庫대산 수고(Daesan sugo)），舊名塔拉泡（泡讀炮，taap3 laai1 paau3；滿文：ᡨᠠᠯᠠᠣᠮᠣ，穆麟德：Tala Omo，義「曠野湖池」；普通話拼音：Tǎlā Pào），係位於中國吉林延邊朝鮮族自治州敦化嘅水庫，佢喺牡丹江支流塔拉河嘅河口度，個大壩起喺雁鳴湖鎮附近，離敦化市區60公里。呢個水庫始建於1969年2月，到1969年10月完工，係個養魚、防洪爲主嘅中型水庫。大山水庫嘅水源係北面嘅塔拉河（包括佢嘅支流朱敦河、阿拉河），而啲水喺水庫嘅東南角流出，滙入到牡丹江。水庫嘅樣似橢圓，南北長15公里。 大山水庫嘅正常儲水位355米，設計防洪水位356.75米，校核防洪水位358.11米，總庫容0.416億立方米，水庫面積3平方公里，集雨面積343平方公里，海拔354米。起呢個水庫嘅工程總投資190萬元。 大山水庫原本係個天然湖，叫塔拉泡，「塔拉」（tala）係滿文嘅官話轉音，意思係「原野」，話佢喺荒野度；「泡」係東北話「湖」嘅講法。根據地名考證，舊時設嘅額穆縣個地名可能出自塔拉泡。後來起成水庫，個名出自當地地名大山嘴子（而家叫雁鳴湖）。 攷